歌手2017

《歌手》2017，係中國大陸湖南衛視喺2017年第一季度播出嘅逢星期六後晚間音樂類真人騷節目，係2017湖南衛視節目巡禮重點推介嘅一檔節目，接檔節目《一年級·畢業季》。節目由《我是歌手》系列節目製作人洪濤打造，音樂總監係香港資深音樂人梁翹柏，首期節目喺2017年1月10號喺湖南長沙HBS廣電中心錄製，同埋喺2017年1月21號夜晚10點30分首播。原定喺2017年播出嘅《我是歌手》第五季，但由於2017年中韓關係因韓國單方面部署戰略性侵略性導彈防禦系統導致嘅全面交流凍結，製作方為避嫌所以停播，因此更改節目名同賽制，以全新節目名義播出。
《歌手2017》加盟歌手匯聚大中華地區同埋其他地區嘅知名歌手。首發歌手包括中國大陸嘅譚晶、袁婭維、香港嘅林憶蓮、張敬軒、加拿大籍香港嘅杜麗莎、臺灣嘅獅子合唱團、馬來西亞嘅光良同哈薩克嘅迪瑪希；逆戰歌手包括《我是歌手》第二季嘅張杰、《我是歌手》第一季嘅林志炫、彭佳慧同《我是歌手》第三季嘅李健；挑戰歌手包括中國大陸嘅趙雷、張碧晨、梁博同美國籍香港嘅側田，加盟《歌手2017》共16位。喺賽制方面，《歌手》同前作《我是歌手》系列相比將進行全新嘅改革，期期都有淘汰，喺次輪由兩位歌手（一位逆戰歌手，一位挑戰歌手）頂替空缺，但賽制整體上回歸系列節目《我是歌手》第二季。
2017年4月15號夜晚，歷時三個幾月嘅《歌手2017》落下帷幕，最終林憶蓮贏咗其他參賽歌手，攞咗《歌手2017》歌王，迪瑪希攞亞軍、獅子合唱團攞季軍。
競演分做5輪、每輪分兩場。每輪嘅第一場有8位歌手競演、而第二場就有7位歌手競演，每場都有500位觀眾聽審投票，每位聽審揀3位自己認為嗰場表現最好嘅歌手。首場競演有8位歌手，首場競演排包尾嘅歌手將遭到淘汰，第二場競演過後就累計第一、二場嘅成績，得票率最低嘅歌手將被淘汰。
第三場競演係第二輪補位賽，將會有兩位歌手補入新一輪嘅8人陣容。兩位歌手分別係逆戰歌手同挑戰歌手。根據節目組嘅講法，呢季節目會有往季《我是歌手》嘅參賽者回歸參賽，呢部分歌手即被稱做逆戰歌手，性質類似喺《我是歌手》系列節目嘅補位歌手。而挑戰歌手就類似喺《我是歌手》第三季同第四季嘅踢館歌手，但條件較之前嘅踢館歌手有所放寬（為從未登上過《我是歌手》舞台嘅新面孔）。挑戰歌手喺嗰場競演贏咗一半嘅歌手，唱進前四名，就挑戰成功，加入在線歌手嘅陣容，嗰場競演排第尾嘅歌手將遭到淘汰；相反挑戰失敗，無緣接下來嘅競演。
喺第四場競演完成嘅時候，每位歌手都會有兩場（第三場同第四場）嘅成績，兩場競演累計得票率最低嘅歌手將被淘汰。之後嘅賽制將依照第三、四場嘅競演流程循環。
賽制整體上回歸《我是歌手》第二季、仲加入咗喺《我是歌手》第三季所新增嘅元素，如踢館歌手。另一方面，逆戰歌手同挑戰歌手同時進行，每期都會有人淘汰嘅新賽制都令到成個節目更有懸念同可觀性。
《歌手2017》共有八位首發歌手、四位逆戰歌手同四位挑戰歌手。
呢季節目冇主持人，首串場詞由首位競演歌手嘅音樂合夥人（如首位競演歌手嘅音樂合夥人冇做過電視主持人，就由節目組安排一位做過電視主持人嘅音樂合夥人）負責，尾串場詞就由節目的外場主持人劉燁負責，而歌手介紹就由各自嘅音樂合夥人負責。
喺選歌上，呢季要求每位參賽歌手除首埸競演可演唱自己嘅代表作外，之後競演只得一次機會演唱自己嘅代表作。
呢季喺觀眾聽審投票外設置參賽歌手投票環節，令彼此之間投票揀出歌手心中比賽嘅頭三位歌手，排名唔計入比賽成績，但係得到第一嘅歌手可以喺下一場競演自行選擇出場順序。
注：
註：標示灰色表示未正式公佈資訊。
呢期係歌手2017首場競演、為第一輪排位賽。第一期，喺北京時間2017年1月10號錄製、2017年1月21號（農曆臘月廿四）夜晚10點30分喺湖南衛視首播，原定當晚播出嘅《2017湖南衛視春節聯歡晚會》就改檔至1月20號（農曆臘月廿三）晚播出。首場競演歌手出場順序由觀眾投票決定，觀眾期待值越高嘅歌曲，歌手就越遲出場。呢場，袁婭維遭到淘汰，搶位失敗。但由於張敬軒退賽，節目組將袁婭維復活，並更改賽制為排位賽，令原本搶位失敗遭到淘汰嘅袁婭維可以繼續競演。
呢期係歌手2017第二場競演、為第一輪淘汰賽。第二期，喺北京時間2017年1月20號錄製、2017年1月28號（農曆正月初一）夜晚10點30分喺湖南衛視播出，原定當晚播出嘅《四海同春2017全球華僑華人春節大聯歡》則改檔至1月30號（農曆正月初三）晚播出。
第一輪，光良遭到淘汰。
呢期係歌手2017第三場競演、為第二輪補位賽。第三期，喺北京時間2017年1月21號錄製、2017年2月4號夜晚10點30分喺湖南衛視播出。第二輪，來自《我是歌手》第二季嘅張杰加入比賽、為首位逆戰歌手；由趙雷參加挑戰賽、為首位挑戰歌手，最終以第二名挑戰成功，而袁婭維呢場排包尾遭到淘汰。
呢期係歌手2017第四場競演、為第二輪淘汰賽。第四期，喺北京時間2017年2月2號錄製、2017年2月11號（農曆正月十五）夜晚10點30分喺湖南衛視播出。
第二輪，杜麗莎遭到淘汰。
呢期係歌手2017第五場競演、為第三輪補位賽。第五期，喺北京時間2017年2月9號錄製、2017年2月18號夜晚10點30分喺湖南衛視播出。第三輪，來自《我是歌手》第一季嘅林志炫加入比賽、為第二位逆戰歌手；由側田參加挑戰賽、為第二位挑戰歌手，最終以第四名挑戰成功，而趙雷呢場排包尾遭到淘汰。
呢期係歌手2017第六場競演、為第三輪淘汰賽。第六期，喺北京時間2017年2月15號錄製、2017年2月25號夜晚10點30分喺湖南衛視播出。
第三輪，側田遭到淘汰。
呢期係歌手2017第七場競演、為第四輪排位賽。第七期，喺北京時間2017年2月23號錄製、2017年3月4號夜晚10點30分喺湖南衛視播出。第四輪，來自《我是歌手》第三季嘅李健加入比賽、為第三位逆戰歌手；由張碧晨參加挑戰賽、為第三位挑戰歌手，最終以第八名挑戰失敗。但由於譚晶退賽，節目組將張碧晨改為補位歌手，並更改賽制為排位賽，令原本挑戰失敗遭到淘汰嘅張碧晨可以繼續競演。呢期，因技術故障，大約九點先開始錄製。
呢期係歌手2017第八場競演、為第四輪淘汰賽。第八期，喺北京時間2017年3月2號錄製、2017年3月11號夜晚10點30分喺湖南衛視播出。呢期，獅子合唱團因設備故障而重唱。
第四輪，張碧晨遭到淘汰。
呢期係歌手2017第九場競演、為第五輪補位賽（終極補位賽）。第九期，喺北京時間2017年3月9號錄製、2017年3月18號夜晚10點30分喺湖南衛視播出。第五輪，來自《我是歌手》第一季嘅彭佳慧加入比賽、為終極逆戰歌手；由梁博參加挑戰賽、為終極挑戰歌手，最終以第六名挑戰失敗。
呢期係歌手2017第十場競演、為第五輪淘汰賽（終極淘汰賽）。第十期，喺北京時間2017年3月16號錄製、2017年3月25號夜晚10點30分喺湖南衛視播出。呢期，彭佳慧出場順序原本係1號、張杰出場順序原本係4號、李健出場順序原本係5號、林志炫出場順序原本係7號，後來彭佳慧同林志炫交換出場順序、張杰同李健交換出場順序。
第五輪，彭佳慧遭到淘汰。
呢期係歌手2017第十一場競演，為淘汰歌手、逆戰歌手同挑戰歌手嘅突圍賽。第十一期，喺北京時間2017年3月23號錄製、2017年4月1號夜晚10點30分喺湖南衛視播出。經過五輪競演後，迪瑪希、林憶蓮、獅子合唱團晉級決賽；光良、袁婭維、杜麗莎、側田、張碧晨、梁博、彭佳慧、李健、林志炫、張杰進入突圍賽，爭奪七個突圍名額。趙雷因為要準備個人演唱會，3月23號發表聲明，唔再參加突圍賽。呢期競演歌手出場順序係，在線嘅張杰、林志炫、李健可隨便揀1－10號；非在線嘅七位歌手就抽籤揀剩返嘅位置。最終，李健、杜麗莎、林志炫、張杰、張碧晨、彭佳慧、袁婭維突圍成功。
呢期係歌手2017第十二場競演、為半決賽。第十二期，喺北京時間2017年3月30號錄製，2017年4月8號夜晚10點30分喺湖南衛視播出。呢場賽制為10進8，呢輪將淘汰得票率最低嘅兩位歌手。呢期競演歌手出場順序係，十位歌手之中首先抽出呢輪最後一位競演嘅歌手，嗰位被抽中嘅歌手能安排其中一位歌手順序係自己嘅前面（十號揀九號、九號揀八號、八號揀七號），剩餘1－6號，將會另作抽簽揀出呢期嘅出場順序，首位競演歌手同第六位競演歌手就係競演前最後一刻抽出。半決賽，杜麗莎同彭佳慧遭到淘汰。
呢期係歌手2017第十三場競演、為決賽。第十三期，喺北京時間2017年4月15號夜晚10點現場直播。決賽由歌手邀請幫唱嘉賓合演，累積半決賽得票率產生呢季歌王。呢期競演歌手出場順序係，八位競演歌手首先抽籤揀出呢場競演嘅出場順序，然後根據半決賽排名倒序產生呢場最後三位演唱嘅歌手，呢三位歌手所抽到嘅出場順序將被空出，由其他歌手按次序順延補缺。
總成績得出前，主持人公佈「終極歌王候選人」為李健、獅子合唱團、迪瑪希同林憶蓮，最後林憶蓮以22.74%嘅得票率優勢擊敗迪瑪希嘅18.47%得票率、獅子合唱團嘅13.09%得票率同李健嘅11.24%得票率，攞《歌手2017》歌王。
呢期係歌手2017第十四場競演、為「2017巔峰會——金典之夜」。第十四期，喺北京時間2017年4月22號夜晚10點現場直播。呢季巔峰會，由《我是歌手》第三季嘅韓紅，《我是歌手》第四季嘅李玟，呢季嘅林憶蓮、迪瑪希、獅子合唱團、李健、林志炫、張碧晨同袁婭維共九位歌手參加。三位歌王分成三隊，由歌手隨機收取金典花盒選擇分隊。每隊歌王嘅關注任務係一百五十萬人次，其餘兩位歌手抽籤決定任務人數。獅子合唱團嘅任務係一百三十萬人次、張碧晨嘅任務係一百二十萬人次、林志炫嘅任務係一百萬人次、袁婭維嘅任務係八十萬人次、迪瑪希嘅任務係七十萬人次、李健嘅任務係五十萬人次。呢期出場順序係，根據任務量標示最低嗰位，代表呢位歌手將會係第一個出場。咁喺第一組負責迎戰嘅其餘兩隊嘅歌手，要由兩隊嘅歌王嚟決定。
金典天籟隊計畫任務通過網絡直播吸引二百七十萬人次嘅關注，濕地公益保護計畫達到四百五十三點六萬人次；金典金聲隊計畫任務吸引三百七十萬人次嘅關注，實際達到四百二十二點三萬人次；金典金曲隊計畫任務吸引三百六十萬人次嘅關注，實際達到四百零一點二萬人次。九位歌手合共吸引一千二百七十七點一萬人次。
喺2016年9月有好多微博娛樂營銷號爆料話張韶涵將參加《歌手2017》，甚至係已經簽約。但成個首發歌手名單公佈後，張韶涵個名冇出現，引發網友一陣議論，有好多網友到《歌手2017》嘅官方微博留言近1000就要張韶涵嚟參加節目嘅聲音，但有內地娛樂媒體透露，張韶涵因為種種原因再次無緣《歌手2017》舞台，有消息話係杜麗莎替咗佢個位。但又有話張韶涵可能係挑戰歌手。最終，佢無緣呢季嘅節目。
根據廣電總局喺2014年起實行嘅新政策，全國所有上星綜合頻道中，每季度只能有一檔音樂競唱類節目安排喺黃金時段播出，嗰個名額由總局通過評議會擇優選出，其他同類節目唔可以安排喺夜晚7點30分－夜晚10點30分之間播出。自該政策實行以嚟，每年一季度嘅音樂競唱牌照均由湖南衛視《我是歌手》所取得。然而自2017年起，總局為鼓勵自主創新，將只向原創節目發放音樂競唱牌照，所以呢季《歌手》並未取得總局嘅音樂競唱牌照，因而只能喺夜晚10點30分開始正式競演。
2017年1月5號，林憶蓮透過佢嘅微博宣佈參加《歌手2017》，喺消息傳出後唔少歌迷認為以佢喺樂壇攞到嘅榮譽並無需要參加音樂競技類節目，並認為佢咁做係出於利益考量。1月8號，《歌手2017》透過官方微博發佈幾位參賽者嘅宣傳片，而林憶蓮喺佢條片入面講到明自己「不喜歡光環」、「想改變」去回應外間對佢呢次參賽嘅批評。
喺2017年1月9號，《歌手2017》通過佢嘅官方微博公布第六位首發歌手——張敬軒，但由於佢公開支持過香港雨傘運動，消息一出立即引來好多網友不滿，認為似張敬軒呢種政治立場唔正確嘅藝人並無資格參加《歌手2017》，有啲網友喺湖南衛視嘅微博上表達自己嘅不滿。然而張敬軒喺確認參賽前就早已通過廣電總局嘅審核，從而得以成為《歌手2017》嘅首發歌手。喺2017年1月13號夜晚，《歌手2017》官方微博刪除咗同張敬軒有關嘅全部消息。第二日，微博用戶「芒果台女漢子」爆出消息話，因遭到中國大陸網民抵制，張敬軒被臨時取消參賽資格，已錄好嘅片將被全部刪除，其他連帶鏡頭都打格仔處理。喺2017年1月17號夜晚，英皇娛樂回應話指退出節目嘅決定，係電視台同英皇共同決定終止合作，又指「外間嘅聲音」對張敬軒同電視台都造成巨大壓力。
喺第二輪補位賽錄製前，網傳因參加過《我是歌手第二季》而出名嘅鄧紫棋為咗多謝節目組而會以逆戰歌手身份回歸舞台。同時有內地網站流傳林憶蓮因唔滿意鄧紫棋批評前輩歌手，兩個人之間唔係咁夾，而鄧紫棋拒絕《歌手2017》節目組邀請。2017年1月9號，鄧紫棋所屬嘅經紀公司蜂鳥音樂透過微博發表聲明，否認「鄧紫棋因與某位歌手不合而缺席」傳聞，並表示鄧紫棋為籌備《G.E.M. Queen Of Hearts 世界巡迴演唱會》而冇辦法參與節目錄製。
另一方面，喺2017年2月4號第二輪補位賽播出期間，獅子合唱團演唱咗一首《百年孤寂》，開始時字幕已打出一眾製作人嘅名，包括原唱、作曲、編曲，甚至係鼓手、結他手、和聲等，唯獨係冇列出作詞人林夕個名。喺跟住播出嘅第二輪淘汰賽同第三輪淘汰賽，林憶蓮同側田分別演唱咗一首由林夕作詞嘅《我最親愛的》同《很想很想說再見》，處理手法都係一樣。第五輪補位賽，林憶蓮演唱咗一首由林夕作詞嘅《多得他》，處理手法都係一樣。突圍賽，張碧晨演唱咗一首由林夕作詞嘅《你給我聽好》，處理手法都係一樣。臺灣媒體壹週刊稱呢個動作係因為林夕已被中華人民共和國文化部列入「55人封殺名單」所造成嘅。類似嘅情況同樣發生喺五月天身上，由於疑似支持過太陽花學運，導致五月天同佢哋嘅主唱阿信喺《盛夏光年》同《聽不到》嘅製作人名單中被刪走個名。但係上述歌曲喺QQ音樂嘅發行版本就保留咗完整嘅製作人名單（得《很想很想說再見》未列出作詞人林夕嘅名），中國大陸江蘇衛視喺1月28號夜晚播出嘅《2017江蘇衛視春節聯歡晚會》入面，林夕個名都冇被刪走（嗰個晚會用咗兩首林夕作詞嘅歌曲）。有網友話湖南衛視呢個舉動有啲「過度反應」，仲有網友話湖南衛視呢個舉動係為咗謀求自保，以便能夠喺年底順利攞返冇咗嘅跨年演唱會直播牌照。
第二輪補位賽錄完後，由於已經係凌晨時分，網傳杜麗莎因身體問題揀咗退賽。之後，明報記者同杜麗莎所屬嘅經紀公司手工藝創作求證，並否認杜麗莎退賽消息。
2017年2月24號夜晚，YouTube下架咗呢季《歌手》嘅全部視頻，國內嘅芒果TV同愛奇藝都同時下架咗呢季《歌手》已經播出嘅第1—5期嘅正片同埋譚晶嘅所有競演片段，芒果TV嘅競演歌手名單中都刪除咗譚晶嘅名字，譚晶喺呢季《歌手》中嘅競演曲目都同時被QQ音樂、酷狗音樂同酷我音樂下架，湖南衛視方面暫停了接下來即將播出嘅第三輪淘汰賽同埋《快樂大本營》歌手專場嘅宣傳。
2月25號上晝，譚晶通過微博宣布退出比賽。到咗2月25號夜晚，原計劃播出嘅《快樂大本營》歌手專場被臨時撤播，原時段改為重播20161126期，嗰期節目嘅部分內容已喺3月18號夜晚播出嘅未播片段合輯中播放。隨後，《歌手》節目組通過官方微博證實譚晶退賽，同表示「接受並尊重她本人的決定」。嗰日夜晚10點13分，第三輪淘汰賽喺事先無任何宣傳嘅情況下照常播出，但整期節目已將譚晶嘅鏡頭全數刪除，之後播出嘅第四輪排位賽亦同樣刪除咗譚晶嘅全部鏡頭。
關於譚晶退賽嘅原因，網絡上有好多講法。2月26號下晝，譚晶工作室通過官方微博發表聲明，聲明稱退出比賽嘅決定係因為工作檔期安排同版權歸屬問題等原因，工作室方面將保留對網絡上嘅各種不實言論訴諸法律嘅權利。
由於電視劇《三生三世十里桃花》喺春節期間收視異常火爆，而張碧晨加入比賽嘅第四輪排位賽喺播出時咁啱嗰嗰劇集完咗冇耐，因此好多網友就希望佢能喺比賽期間演唱嗰個劇嘅片尾曲《涼涼》。直到決賽邀請幫唱嘉賓競演時，佢原本計劃邀請楊宗緯合唱《涼涼》以滿足網友嘅心願，但由於楊宗緯檔期問題最終未能如願。之後孫堅邀請到大學同學白百何嚟救場，但係喺消息公布後嘅第2日就有媒體爆出白百何喺泰國同小模張愛朋偷情。直至嗰晚，芒果TV下架咗有關白百何參加幫幫唱嘅全部視頻，而張碧晨方面都因此陷入咗更換幫唱嘉賓嘅風波入面。經過多方努力，楊宗緯最終決定推開檔期嚟救場，喺決賽直播嗰日現身比賽現場，擔任佢嘅幫唱嘉賓。
白百何偷情事件被媒體曝光後，都對4月22號夜晚現場直播嘅巔峰會造成影響。按照原定賽制，呢季決賽前6名將同4季《我是歌手》嘅歌王（羽泉、韓磊、韓紅、李玟）一齊參加最終嘅「歌手2017十全十美巔峰會」。但係喺白百何偷情事件被媒體曝光後嘅第4日，陳羽凡發表聲明稱為陪伴家人同細路將無限期退出娛樂圈，令羽泉退出呢季巔峰會。之後有微博娛樂營銷號爆料稱黃綺珊將頂替羽泉參加巔峰會，但由於檔期問題最終未能實現。再加上韓磊因個人原因退出巔峰會，節目組最終補入決賽排第7嘅袁婭維，仲更改賽制做「歌手2017巔峰會」，由呢季決賽前7名同埋韓紅、李玟共9位歌手參加。
喺2017年1月28號播出嘅第一輪淘汰賽後，迪瑪希演唱嘅《Opera 2》排名再次位列榜首，到1月30號佢再喺湖南衛視嘅《2017全球華僑華人春節大聯歡》表演《Opera 2》，引起原創者烏克蘭裔歌唱家維塔斯（Vitas）嘅不滿。俄羅斯製作人兼維塔斯經理人普多夫金（Sergey-Pudovkin）1月31號朝喺微博發布聲明，表示迪瑪希「在無授權情況下改編、演唱維塔斯作詞作曲的著名歌曲《歌劇2》」，又透露鑒於事件已經唔係第一次，認為已「嚴重損害我方合法權益」，將透過法律途徑令事件得到合理解決，亦希望湖南衛視盡快停止侵權行為。與此同時，佢嗰個版本嘅《Opera 2》喺微博只需畀2蚊人民幣就可以下載。然而蝦米音樂並未攞到呢季節目嘅歌曲版權，所以節目中出現嘅所有歌曲喺微博都要畀錢下載。
類似嘅情況發生喺2017年2月18號第三輪補位賽播出後，音樂人高曉松同詞曲作家李海鷹分別喺微博指出，張杰演唱嘅《默》同趙雷喺《月亮粑粑》入面加入嘅《彎彎的月亮》同樣冇得到原作者嘅任何授權。2月19號，高曉松喺微博表示，湖南衛視已電話致歉同補辦相關手續，然而李海鷹方面至今仍未收到節目組同演唱者嘅任何回應。
另外，喺《歌手2017》第四輪排位賽嘅節目宣傳入面，出面請嘅設計師從網上下載咗電影《驚心破》嘅海報素材同用咗小部分，之後以個人名義喺微博道歉同埋獲得原作者嘅諒解。
呢季節目喺2017年1月21號開始逢星期六夜晚10點30分喺湖南衛視播出。新媒體平台方面，呢季節目由HBS旗下視頻網站芒果TV同愛奇藝聯合播出。
呢季節目嘅版權由QQ音樂攞到，而根據呢個之前QQ音樂同海洋音樂達成嘅併購協議，酷狗音樂同酷我音樂都同時攞到呢季節目嘅音頻版權。
馬來西亞嘅Astro全佳HD將喺2月25號開始同中國湖南衛視同步播出第六集同埋往後嘅集數。剩返五集節目入面，第一集至第四集將分別喺2月22號、23號夜晚9點35分每個夜晚兩集連播，第五集將喺2月24號夜晚9點35分播出。與此同時，喺第六集節目播出之前，Astro全佳HD將從2月25號下晝1點開始再次連播第一集至第五集。而配套紀錄片《我們的歌手》就剩係從第五集開始播出。
星加坡嘅HUB都會台喺3月4號開始同湖南衛視同日播出第七集同之後嘅競演，剩返嘅六集節目就喺Starhub Go同都會台Catchup畀觀眾隨時點播收看。
哈薩克斯坦嘅哈巴爾電視台喺4月1號開始自第一集開始播出節目嘅哈薩克語譯制版，電視台仲將對總決賽現場直播。
呢季節目嘅台灣播映權由中天電視買到，中天綜合台喺2017年9月16號開始逢星期六夜晚8點播出。